VDSS Sklep Psp 207/2024
Sodna praksa Višjega delovnega in socialnega sodišča, 2025-01-08

mag. Lilijana Strban (preds.), Edo Škrabec (poroč.), mag. Biserka Kogej Dmitrovič

nagrada izvedenca - pridobitev dodatne dokumentacije

Sodišče prve stopnje je za pridobitev izvedenskega mnenja postavilo sodni izvedenki s področja MDPŠ in nevrologije. Sodni izvedenki specialistki MDPŠ je naložilo, da pri osebnem zdravniku pridobi tudi tožnikov zdravstveni karton, kar je le-ta tudi storila. Obe izvedenki sta nato predložili stroškovnik za opravljeno izvedensko delo, pri čemer sta obe priglasili tudi nagrado za zbiranje in študij dodatne dokumentacije. Sodni izvedenki (ki sama ni pribavila zdravstvenega kartona) pripada nagrada za študij spisa po določbi 3. alineje prvega odstavka 37. člena Pravilnika. Nagrada za zbiranje in proučevanje dodatne dokumentacije pa pripada zgolj sodni izvedenki specialistki MDPŠ.

Pritožbi se ugodi in se izpodbijani sklep v I. točki izreka spremeni tako, da se znesek 721,14 EUR zniža na znesek 617,10 EUR.

1. Sodišče prve stopnje je z izpodbijanim sklepom sodni izvedenki prof. dr. A. A., dr. med., specialistki nevrologije, za pisno izdelavo izvedenskega mnenja z dne 22. 4. 2024 priznalo nagrado in stroške v skupnem znesku 721,14 EUR. Navedeni znesek je sodni izvedenki dolžan plačati toženec.

2. Zoper sklep je pritožbo vložil toženec zaradi zmotne uporabe materialnega prava. V pritožbi navaja, da je sodišče s sklepom opr. št. V Ps 600/2023 z dne 5. 3. 2024 poleg že postavljene sodne izvedenke specialistke MDPŠ, postavilo še sodno izvedenko specialistko nevrologije. Toženec ne nasprotuje priznanju nagrade vsaki od izvedenk za študij spisa. Prav tako toženec ocenjuje, da je utemeljeno priznana nagrada za osebni pregled tožnika in glede na utečeno sodno prakso tudi ne napada odločitve glede priznanja nagrade za pisno izdelavo izvedenskega mnenja. Ne strinja pa se s tem, da je sodišče obema izvedenkama poleg nagrade za študij spisa, priznalo tudi nagrado za zbiranje in proučevanje dodatne dokumentacije (161 strani). V danem primeru je sodišče naložilo pridobivanje dodatne dokumentacije sodni izvedenki specialistki MDPŠ. V takšnih primerih se skladno z uveljavljeno sodno prakso nagrada za zbiranje in proučevanje dodatne dokumentacije po 38. členu Pravilnika o sodnih izvedencih, sodnih cenilcih in sodnih tolmačih (v nadaljevanju: Pravilnik)

, prizna zgolj enkrat. Pri odmeri nagrade drugi izvedenki bi sodišče moralo priznati zgolj nagrado za študij spisa, upoštevajoč obseg tako sodnega spisa s prilogami, povečanega za obseg dodatne medicinske dokumentacije. Medicinska dokumentacija v zdravstvenem kartonu je po pridobitvi postala del spisa, pri čemer pa obseg preučene dokumentacije ni presegal 500 strani. Sodni izvedenki, specialistki nevrologije tako pripada zgolj nagrada za študij spisa v višini 153,00 EUR, ne pa še dodatna nagrada za zbiranje in proučevanje dodatne dokumentacije. Pritožbenemu sodišču zato predlaga, da priznani znesek v višini 721,14 EUR zniža na znesek 617,10 EUR.

4. Po preizkusu zadeve pritožbeno sodišče ugotavlja, da sodišče prve stopnje ni kršilo postopkovnih določb, na katere pritožbeno sodišče na podlagi drugega odstavka 350. člena Zakona o pravdnem postopku (v nadaljevanju: ZPP)

pazi po uradni dolžnosti. Je pa pri odmeri izvedenine zmotno uporabilo materialno pravo.

5. ZPP v 249. členu določa, da ima izvedenec pravico do nagrade za izvedensko delo skladno z določbami Pravilnika. Sodišče prve stopnje je za pridobitev izvedenskega mnenja s sklepom V Ps 600/2023 z dne 14. 2. 2024 in s sklepom z dne 5. 3. 2024, postavilo sodni izvedenki s področja MDPŠ in nevrologije. Sodni izvedenki specialistki MDPŠ je naložilo, da pri osebnem zdravniku pridobi tudi tožnikov zdravstveni karton, kar je le-ta tudi storila. Obe izvedenki sta nato predložili stroškovnik za opravljeno izvedensko delo, pri čemer sta obe priglasili tudi nagrado za zbiranje in študij dodatne dokumentacije (gre za zdravstveni karton v obsegu 161 strani).

6. Pritožba utemeljeno opozarja, da je sodišče nepravilno, dvakrat priznalo nagrado za zbiranje in proučevanje dodatne dokumentacije.

7. Pravilnik v 2. alineji prvega odstavka 38. člena določa, da za zbiranje in proučevanje dodatne dokumentacije pripada sodnemu izvedencu za obsežno dodatno dokumentacijo (od 101 do vključno 200 strani) 102,00 EUR.

8. Sodišče prve stopnje je, upoštevaje navedeno določbo za zbiranje in proučevanje obsežne dodatne dokumentacije (zdravstveni karton) sodni izvedenki specialistki MDPŠ priznalo nagrado v višini 102,00 EUR. Po pridobitvi zdravstvenega kartona, je le-ta postal del sodnega spisa. Sodni izvedenki (ki sama ni pribavila zdravstvenega kartona) pripada nagrada za študij spisa po določbi 3. alineje prvega odstavka 37. člena Pravilnika (obseg spisa od 201 do vključno 500 strani) v višini 153,00 EUR, kar je sodišče prve stopnje pravilno priznalo. Nagrada za zbiranje in proučevanje dodatne dokumentacije pa pripada zgolj sodni izvedenki specialistki MDPŠ. Tako izhaja tudi iz sodne prakse.

9. V skladu s 3. točko 365. člena ZPP je pritožbeno sodišče pritožbi ugodilo in izpodbijani sklep spremenilo tako, da je v I. točki izreka izpodbijanega sklepa priznani znesek 721,14 EUR znižalo na znesek 617,10 EUR.

Glej Psp 16/2023 z dne 15. 2. 2023, Psp 232/2021 z dne 15. 12. 2021.

Zakon o pravdnem postopku (1999) - ZPP  - člen 249

Pravilnik o sodnih izvedencih, sodnih cenilcih in sodnih tolmačih (2018) - člen 37, 37/1, 37/1-3, 38, 38/1, 38/1-2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.